
Finansforbundets bæredygtighedspolitik
Som fagforbund arbejder Finansforbundet for en bæredygtig udvikling i den finansielle sektor, i samfundet og i forbundet. For Finansforbundet betyder bæredygtighed en udvikling, hvor hensynet til klima, natur og mennesker tænkes sammen, så vi både tager ansvar i dag og sikrer gode rammer for fremtidige generationer. En bæredygtig udvikling forudsætter også en social omstilling, hvor mennesker får mulighed for at følge med gennem bl.a. ordentlige arbejdsvilkår, kompetenceudvikling, ligestilling m.m. Det er et fælles anliggende, hvor reel inddragelse af medarbejderne er med til at sikre legitime, retvisende og holdbare løsninger i virksomhederne.
Den finansielle sektor spiller en afgørende rolle i den grønne og sociale omstilling. Gennem finansiering, investering, rådgivning og styring af kapitalstrømme har sektoren betydelig indflydelse på udviklingen i erhvervslivet og i samfundet. En bæredygtig udvikling forudsætter derfor, at miljømæssige, sociale og ledelsesmæssige hensyn tænkes ind i hele den finansielle forretningsmodel – og at medarbejderne har de rette kompetencer og rammer til at løfte opgaven. 
Finansforbundet ønsker en finansiel sektor, der aktivt bidrager til den grønne og sociale omstilling, og hvor bæredygtighed er strategisk forankret i virksomhedernes ledelse og bestyrelser. Finansforbundets medlemmer ønsker aktivt at bidrage til at fremme denne udvikling. Det kræver reel medarbejderinddragelse - både på arbejdspladsen, i samarbejdsudvalgene og i bestyrelseslokalerne. Samtidig skal medlemmerne og medarbejderrepræsentanterne rustes gennem målrettet kompetenceudvikling til at fremme dagsordenen.
For Finansforbundet er det afgørende, at arbejdet med bæredygtighed afspejler en reel balance mellem miljømæssig og social bæredygtighed. En bæredygtig sektor forudsætter dermed samtidig fokus på ordentlige medarbejderforhold, trivsel, ligestilling og ansvarlige arbejdsforhold – også i globale værdikæder. Mange finansielle virksomheder har forpligtet sig via bl.a. FN’s principper for ansvarlig bankvirksomhed, FN’s Global Compact og OECD’s retningslinjer for multinationale virksomheder. Disse rammer bør anvendes aktivt i dialogen mellem ledelse og medarbejderrepræsentanter. Finansforbundet arbejder internationalt for at styrke denne udvikling og sikre et tydeligt medarbejderperspektiv.

Finansforbundet vil ikke alene arbejde for at mindske sektorens negative aftryk, herunder påvirkningen af klima, natur og sociale forhold, men også for at den finansielle sektor aktivt bidrager til at styrke de klima- og naturmæssige samt sociale fundamenter for et bæredygtigt samfund. Ambitionen er, at sektoren gennem ansvarlige investeringer, finansiering og rådgivning bidrager til at efterlade samfundet i bedre stand, end det er i dag.

Finansforbundet vil arbejde for at bevare og udvikle velfærden og et bæredygtigt samfund. Som fagforening søger vi løbende at påvirke udviklingen i en bæredygtig retning dér, hvor vores bidrag gør størst forskel – gennem konkrete initiativer og samarbejder.
Finansforbundet foreslår:
Styrket strategisk forankring af bæredygtighed i virksomhederne
Bæredygtighed skal integreres i virksomhedernes kerneforretning og være et strategisk pejlemærke for finansiering, investering og rådgivning. Bestyrelse og direktion skal sikre, at bæredygtighed indarbejdes i forretningsstrategi, risikostyring og målsætninger. 
Der skal være transparens om både finansielle og ikke-finansielle forhold, fx ESG-data og sociale påvirkninger. Bæredygtighed skal være drivkraft for innovation og langsigtet værdiskabelse – ikke blot en rapporterings- eller complianceopgave.

Kompetenceudvikling som drivkraft for bæredygtighed
Kompetenceudvikling i bæredygtighed skal styrkes på alle niveauer – blandt medarbejdere og medarbejderrepræsentanter i samarbejdsudvalg og bestyrelser. Medarbejdernes kompetencer er afgørende for, at sektoren kan fremme dagsordenen. 
Finansforbundet vil arbejde for systematisk kompetenceudvikling i bæredygtig rådgivning, investering og kreditgivning samt løbende uddannelsestilbud om ESG og ansvarlig ledelse. Kompetenceudvikling skal være tilgængelig for alle medarbejdergrupper og indgå i den løbende dialog om opgaver og fremtidige roller.
Ambitionen er, at medarbejderne i sektoren løbende får et højere kompetenceniveau, end de havde ved ansættelsen, så deres markedsværdi og faglige stolthed styrkes gennem hele arbejdslivet.

Medarbejderindflydelse på den bæredygtige udvikling
Medarbejderne skal have reel indflydelse på virksomhedernes bæredygtige udvikling. Med EU’s regler om bæredygtighedsrapportering (CSRD) er medarbejderrepræsentanters ret til information og høring om bæredygtighedsrapporten blevet styrket i store virksomheder (over 1000 ansatte).
Virksomhederne skal sikre at denne ret efterleves i praksis. Medarbejderrepræsentanter skal aktivt inddrages løbende i arbejdet med virksomhedernes bæredygtighedsrapportering, fx i samarbejdsudvalg og bestyrelser. 
Medarbejderindflydelse er en forudsætning for, at bæredygtighed ikke blot bliver en teknisk øvelse, men en reel strategisk og værdimæssig prioritering i virksomhederne.

Bæredygtig finans som samfundsansvar
Den finansielle sektor skal bidrage aktivt til grøn omstilling, bæredygtig vækst og social inklusion. Finansiering og investeringer skal understøtte udviklingen af grønne forretningsmodeller og ansvarlige løsninger. Langsigtede investeringer skal styrke bæredygtige vækstinitiativer og jobskabelse. 
Sektoren bør samtidig prioritere investeringer og finansieringsformer, der bidrager til genopretning af natur, klima og ordentlige arbejds- og levevilkår.
Sektoren skal tage højde for udsatte grupper og sikre adgang til finansiel rådgivning i en stadigt mere digitaliseret økonomi. Forbruger- og databeskyttelse skal være grundlæggende principper i bæredygtige forretningsmodeller.

En retfærdig og socialt bæredygtig omstilling
Den bæredygtige omstilling skal sikre ordentlige arbejdsvilkår, trivsel og et holdbart arbejdsliv. Der skal være fokus på ligestilling og mangfoldighed i ledelse og organisation. Virksomhederne skal inddrage medarbejderne og deres repræsentanter aktivt i omstillingsprocesser og sikre gennemsigtighed i beslutninger. 
Ambitionen er, at den grønne og sociale omstilling styrker medarbejdernes trivsel og reducerer arbejdspres. Omstillingen må ikke ske på bekostning af medarbejderne, men skal understøtte et bæredygtigt arbejdsliv, der er sundt, meningsfuldt og udviklende. 
Sektoren skal tage ansvar for arbejdsforhold og menneskerettigheder i hele værdikæden – også over landegrænser. En bæredygtig omstilling må ikke skabe nye uligheder eller urimelige arbejdsvilkår – hverken nationalt eller internationalt.

